《齐天乐 独游龙树寺，有怀半塘、次珊》
清代·朱祖谋

高林叶叶无留意，长安顿惊秋少。泪掩疏襟，愁呼断角，新结伤高怀抱。

归艎路渺。对摇落沧洲，梦痕千绕。立尽斜阳，故人不共雁程到。

清游经乱更减，旧时嵌壁句，空委烟草。故国骖鸾，飞仙拥鹤，消息微闻江表。

离心悄悄。付一笛黄昏，水风残调。寄语南云，茂陵人渐老。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。